Komkommerkoel dief steel toe my inkopies | Netwerk24
Komkommerkoel dief steel toe my inkopies
Deur Charlene Smith, Bloemfontein 10 Desember 2019 00:00
Vrydag 6 Desember vergeet ek uit oorsigtige haastigheid sowaar my inkopies in die trollie langs my motor by Prellerplein. En ek ry huis toe.
Sowat 'n uur later maak ek my motor se kattebak oop en toe spring my kop in rat.
Ek het dadelik Pick n Pay se bekwame veiligheidspersoneel geskakel en hulle het met Preller Walk se sekuriteit geskakel.
Die les: Moet nie vergeetagtig wees nie en moenie almal vertrou nie.
Op kringtelevisie sien ons toe hoe 'n oorgewig wit man met 'n bril en kaalkop in sy wit Volkswagen Golf langs my trollie parkeer.
Hy klim flink uit, neem die twee sakkies, stap tot vlak voor Pick n Pay en los dit in 'n klein trollie naby die deur. Dan stap hy die winkel binne en kom 'n goeie tien minute later met twee items in sy hande uitgestap. En dan stap hy weg met die trollie met my twee sakkies ook.
Hy gaan laai dit flink agter in sy motor, klim komkommerkoel in en ry weg.
Om die skelmspul te aanskou, het my adrenalien koorsig laat kook.
Of dié kaalkop dief ooit gevang sal word, weet ek nie. Sy regis­trasienommer moet nog geïdentifiseer word. En of ek ooit my kruideniersware van R400 sal terugkry, sal ek ook moet sien.